Og snjókoman í Madrid hefur einnig áhrif á íþróttakeppni í spænsku höfuðborginni. Leik Atletico Madrid og Athletic Bilbao Atletko Madrid og Aðletik Bilbao, sem átti að fara fram í dag, hefur verið frestað.
Það er ekki á hverjum degi sem snjókoma hefur áhrif á íþróttalíf á Spáni en vegna lokunar Barajas-flugvallarins í Madríd gat lið Athletic Bilbao ekki ferðast til höfuðborgarinnar. Þar að auki segja forráðamenn spænsku deildarinnar að nær ómögulegt væri að hafa Wanda Metropolitano-leikvanginn leikfæran þrátt fyrir bestu hitatækni sem völ er á, slík sé snjókoman. Leik Atletico Madrid og Athletic Bilbao sem átti að vera leikinn í dag hefur því verið frestað. Atletico er með tveggja stiga forskot á toppi spænsku úrvalsdeildarinnar auk þess að eiga tvo leiki til góða á erkifjendur sína í Real Madrid.
Ísland og Portúgal eigast við í seinni leik sínum í undankeppni EM karla í handbolta á Ásvöllum klukkan fjögur á morgun. Liðin mættust í Portó á miðvikudag en þá vann Portúgal með tveggja marka mun, 26-24. Enn er óljóst hvort að Alexander Peterson verði leikfær á morgun eftir meiðsli sem hann hlaut í leiknum úti í Portúgal. Ísland og Portúgal eru í tveimur efstu sætum riðilsins en þau gefa beint sæti á EM í Slóvakíu og Ungverjalandi á næsta ári. Ísland verður þó að vinna leikinn og helst með meira en tveggja marka mun til að eiga möguleika á toppsæti riðilsins.
Leikur Íslands og Portúgal hefst eins og áður segir klukkan fjögur á morgun. Engir áhorfendur verða leyfðir en bein sjónvarpsútsending hefst á RÚV klukkan 15:30 á morgun.
Þriðja umferð ensku bikarkeppninnar í fótbolta hófst í gærkvöld. Eftir að hópsmit kom upp í herbúðum Aston Villa var allt starfslið og leikmannahópur aðalliðsins sett í sóttkví. Ungliðalið félagsins tók því á móti Englandsmeisturum Liverpool í Birmingham. Liverpool stillti upp mjög sterku liði og Sadio Mane kom gestunum yfir snemma leiks. Louie Barry, 17 ára leikmaður Aston Villa, jafnaði þó metin og staðan í leikhléi var 1-1. Mörk frá Georginio Wijnaldum, Mane og Mo Salah á fimm mínútna kafla í seinni hálfleik tryggðu þó 4-1 sigur Liverpool og sæti í fjórum umferð keppninnar. Í hinum leik gærkvöldsins unnu Úlfarnir 1-0 sigur á Crystal Palace.